Хэкупсэхэр ягъасэ
Кыщпэк къуажэм и ветеранхэм я зэгухьэныгъэм къызэщIеубыдэ цIыху 68-рэ. Абыхэм ящыщу Хэку зауэшхуэм и мафIэм пхыкIар Елъыхъу Шупагуэ и закъуэщ. А лъэхъэнэм и хьэзаб псори игъэващ къэралым и хуитыныгъэм зи псэр щIэзыта офицерым и фызабэ Нартыжь Нуржани. А нэхъыжьыфIхэри зэгухьэныгъэм хэт адрейхэри быдэу япыщIауэ ядолажьэ къуажэ унафэщIхэм, щIалэгъуалэм.
«КъыдгуроIуэ, нобэрей ди щIалэгъуалэр зыхэпсэукI зэманыр нэгъуэщIщ, дэ зыхэдмыщIыкI Iуэхугъуэ куэд пыщIащ абы, итIани, гъащIэм къыщызэднэкIа гъэунэхуныгъэхэм дызыхуаущияхэмкIэ абыхэм дадэгуэшэн хуейщ»,- жиIащ ветеранхэм я зэгухьэныгъэм и унафэщI Бэч Нурбий.
ЩIэблэр хэкупсэу гъэсэн Iуэхум Iэмал зэмылIэужьыгъуэхэмкIэ убгъэдыхьэ хъунущ. Абыхэм гъэсэныгъэ-ущииныгъэ мыхьэнэ зиIэ зэIущIэхэр ядегъэкIуэкIыным къыщымынэу, къуажэм къыщрахьэжьэ сыт хуэдэ Iуэхугъуэми нэхъыжьхэм я псалъэ халъхьапхъэщ.
«нэхъыжьхэм я псэм и къулеягъэмрэ къыщалъхуа къуажэм хуаIэ лъагъуныгъэмрэ щIэблэм я дежкIэ щапхъэщ. А нэхъыжьыфIхэр гъащIэм къыхаха акъылымкIэ, IущыгъэмкIэ къыддэгуашэу къытхэтыныр ди дежкIэ сэбэпышхуэщ»,- жиIащ къуажэ администрацэм и унафэщI Бэч Алик.
Зэгухьэныгъэм хэтхэм къызэрыхагъэщымкIэ, кыщпэкдэс ныбжьыщIэхэм уигу зэзыгъабгъэ куэд яхэткъым. НэхъыжьыфI здэщыIэм нэхъыщIэфIи зэрыщыIэнум шэч хэлъкъым.
Алокъуэ Аринэ.
